SKRIFTLIG FORESPØRGSEL E-1412/03

af Ioannis Marínos (PPE-DE)og Stavros Xarchakos (PPE-DE) til Kommissionen

(23. april 2003)

Om: Gennemførelse af Interreg-programmet i Albanien

Repræsentanter for det græske etniske mindretal i det sydlige Albanien og Karamelos, medlem af det albanske parlament, har under en nylig pressekonference i Europa-Parlamentet (den 2. april 2003) klaget over, at kun 30 % af midlerne under Fællesskabets Interreg II-program for foranstaltninger på begge sider af den græsk-albanske grænse er blevet udnyttet, medens Interreg III (som blev oprettet for perioden 2000-2006) endnu ikke er blevet påbegyndt. Følgelig ydes der ingen støtte fra fællesskabsmidler til projekter og initiativer til forbedring af situationen blandt det internationalt anerkendte græske mindretal i det sydlige Albanien. Dette græske mindretal blev i årtier forfulgt af Enver Hoxha's tyranniske og totalitære styre, og har endnu ikke de grundlæggende demokratiske rettigheder, som det er berettiget til, hvilket EU's institutioner i øvrigt har påpeget gentagne gange. De samme repræsentanter understregede under deres besøg i Europa-Parlamentet, at der 12 år efter det ovennævnte styres fald endnu ikke er blevet foretaget en folketælling af den samlede græske befolkning i Albanien, hvilket er normalt i henhold til den praksis, som følges i alle velordnede europæiske lande.

Er de ovennævnte oplysninger vedrørende gennemførelsen af Interreg II og III korrekte? I bekræftende fald hvad skyldes denne forsinkelse, som har følger for livskvaliteten for i tusindvis af grækere og albanere i det sydlige Albanien? Hvorledes agter Kommissionen at lægge pres på Albanien, således at der gennemføres en pålidelig folketælling af den albanske befolkning efter de europæiske modeller med henblik på at fastlægge størrelsen af det græske og af andre mindretal (sigøjnere, roma, slavere, osv.), som lever i dette land?

Svar afgivet på Kommissionens vegne af Michel Barnier

(13. juni 2003)

Albanien har som helhed modtaget EU-støtte siden 1991 gennem PHARE, CARDS og andre EU-støtteprogrammer. Det største af disse programmer er CARDS. CARDS-programmet kan bl.a. anvendes til grænseoverskridende projekter, således at der ydes støtte til udgifterne på den albanske side af grænsen svarende til den støtte, der via Interreg ydes på den græske side. I overensstemmelse med landestrategipapiret for Albanien er de prioriterede opgaver miljø, integreret grænseforvaltning og udvikling af lokalsamfundene.

Interreg II-programmet for Grækenland omfattede en række delprogrammer, herunder et for samarbejde med Albanien. Ifølge oplysninger fra myndighederne i Grækenland er der indgået forpligtelser for og foretaget betaling af 97 af midlerne til dette delprogram, hvilket tyder på, at gennemførelsen har været særdeles tilfredsstillende.

Gennemførelsen af Interreg IIIA-programmet Grækenland-Albanien begyndte i december 2002 og fortsætter indtil 2008. Kommissionen får først resultater vedrørende forløbet i anden halvdel af 2003 på det næste møde i overvågningsudvalget.

Med henblik på de kommende forhandlinger om en stabiliserings- og associeringsaftale med EU har de albanske myndigheder forpligtet sig til at give Kommissionen nøjagtige oplysninger om størrelsen af landets minoriteter senest ved udgangen af 2003. Hvis Albanien ikke overholder sine forpligtelser i denne henseende, vil det få negativ indflydelse på forhandlingerne om stabiliserings- og associeringsaftalen. Det kan også underminere landets ambition, når det gælder medlemskab af EU.